‘ยูโอบี’ขายประกันชนชั้นกลาง
เน้นเฉพาะกลุ่มตั้งเป้าโต20%มอบพรูเด็นเชียลคลอดเบี้ยพ่วง
10 ส.ค. 2554

เน้นเฉพาะกลุ่มตั้งเป้าโต20%มอบพรูเด็นเชียลคลอดเบี้ยพ่วง
“ยูโอบี” ปรับกลยุทธ์ธุรกิจแบงก์แอสชัวรันส์ เน้นขายประกันชีวิตลูกค้าระดับกลาง ตั้งเป้าเติบโตสวนตลาด 20%
นายยุทธชัย เตยะราชกุล ผู้ช่วยกรรมการผู้จัดการใหญ่ กลุ่มบุคคลธนกิจ ธนาคารยูโอบี กล่าวว่า เบี้ยประกันชีวิตปีแรกที่ขายผ่านช่องทางแบงก์แอสชัวรันส์ในตลาดปีนี้ มีแนวโน้มเติบโตลดลงจากปีที่ผ่านมาซึ่งเติบโตอยู่ที่ 2 หมื่นล้านบาทโดยในช่วงไตรมาสแรกเบี้ยรับปีแรกปรับตัวลดลงไปแล้ว 1,500 ล้านบาท เป็นผลมาจากการที่กลุ่มลูกค้าระดับบนได้ถูกทำตลาดไปหมดแล้วในปีที่ผ่านมา ทำให้ต้องหันมาทำตลาดในกลุ่มลูกค้าระดับกลางและรายย่อย ซึ่งมีวงเงินเฉลี่ยในการซื้อกรมธรรม์ต่ำกว่า
“ค่าเบี้ยเฉลี่ยต่อกรมธรรม์ในตลาดปีนี้ ปรับตัวลดลงมาอยู่ที่ 3 หมื่นบาท จากปีที่ผ่านมาอยู่ที่ 5 หมื่นบาท เพราะในปีที่แล้ว ธนาคารเร่งขายผลิตภัณฑ์ให้กับลูกค้าระดับครีมๆ ไปหมดแล้ว ทำให้ปีนี้เติบโตหดตัวลง” นายยุทธชัย กล่าว
อย่างไรก็ตาม ธนาคารยังคาดว่ายอดเบี้ยประกันชีวิตของธนาคารในปีนี้จะเติบโตได้ 20% ซึ่งสูงกว่าค่าเฉลี่ยของตลาด แบ่งเป็นเบี้ยปีแรก 800 ล้านบาท และเบี้ยต่ออายุ 2,000 ล้านบาท เนื่องจากได้พัฒนาผลิตภัณฑ์และใช้การตลาดแบบเฉพาะเจาะจง ที่สามารถตอบโจทย์ความต้องการของลูกค้าเป็นรายบุคคลเพื่อรักษาส่วนแบ่งการตลาดเอาไว้ที่ 3-4%
ปัจจุบันธนาคารยูโอบีมีกลุ่มลูกค้าเป้าหมายสำหรับธุรกิจแบงก์แอสชัวรันส์ประมาณ 4 แสนราย จากฐานลูกค้าทั้งหมด 1 ล้านราย และลูกค้ากลุ่มนี้มีการซื้อประกันอยู่เพียง 10-15% จึงยังมีโอกาสเติบโตได้อีก
ล่าสุดธนาคารยูโอบีได้ร่วมมือกับพรูเด็นเชียล ประกันชีวิต ออกผลิตภัณฑ์ที่รวมความคุ้มครองชีวิตและสุขภาพไว้ในกรมธรรม์เดียว แต่จ่ายเบี้ยประกันในอัตราเดียวตลอดสัญญา ให้ความคุ้มครองนานถึงอายุ 80 ปี ผู้เอาประกันจะได้รับเงินคืน 100% เมื่อครบกำหนด และรับความคุ้มครองกรณีเสียชีวิต 100% ทุนประกันสูงสุด 2 ล้านบาท
นอกจากนี้ ยังให้วงเงินค่าชดเชยรักษาพยาบาลสูงสุด 4,000 บาทต่อวัน ต่อเนื่องสูงสุด 365 วันเท่ากับทุนประกันภัยและสามารถเลือกชำระเบี้ยเป็นรายเดือน 3 เดือน 6 เดือน และรายปี โดยคาดว่าจะเพิ่มยอดเบี้ยได้ 200-300 ล้านบาท